Helsingin huumepoliisi syynää pimeän internetin markkinoita ja pyrkii luomaan pelotetta valeostoilla. Jopa postimyydyistä huumeista voi jäädä kiinni, jos asuu omakotitaloalueella.

Suomen huumepoliisit taistelevat yhä vaikean nettimyynnin kanssa. Sipulikanava-oikeudenkäynti voisi tuoda lisää työkaluja, mutta juttu on epävarma.

Rikosylikomisario on huolissaan huumeiden levittymisestä maaseudulle saakka.

Omakotitaloalueilla huumeiden käyttäjät voivat hyväksikäyttää syyttömien naapurien postilaatikoita.

Arkistovideo: Kuinka päästä irti huumekoukusta? Entinen päihderiippuvainen kertoo.

Pimeässä netissä käytävä huumekauppa joutuu ennakkotapauksenomaiseen testiin käräjäoikeudessa, kun Sipulikanavana tunnetun alustan ylläpitäjä vastaa syytteeseen törkeästä huumausainerikoksesta.

Keski-ikäinen mies sai syytteensä lokakuun lopussa, ja asian käsittelee Vantaan käräjäoikeus. Muun muassa Kaleva kertoo, että mies tunnustaa sinällään ylläpitäneensä sivustoa, mutta kiistää osallisuutensa Sipulikanavan huumemarkkinoihin.

Poliisi ja tulli sulkivat alustan tasan vuosi sitten. Tor-verkon huumekauppa on kuitenkin jatkunut uusilla alustoilla. Käräjäoikeus määrittelee, voiko pelkkä huumekaupan salliminen olla riittävä näyttö keskustelupalstan ylläpitäjän rikostuomioon.

Nykyisellään pimeän netin huumebisnes aiheuttaa yhä Helsingin poliisille päänvaivaa.

– Tor-verkko on meille kehityskohde. Pitäisi pystyä ymmärtämään ja hahmottamaan paremmin, mitä siellä tapahtuu, kertoo rikosylikomisario Kari Niinimäki.

Pelotetta huumekauppiaille

Niinimäki johtaa Helsingin poliisin rikostutkintayksikön ammattimaiseen rikollisuuteen keskittyvää toimintoa. Hänen mukaansa poliisi kohdentaa verkon huumekauppaan jatkuvasti henkilökuntaa, mutta nimettömiä kauppiaita on vaikea käräyttää suoraan verkosta.

Kiinniotot tulevat esimerkiksi valeostojen kautta. Ne eivät ole riittäneet huumemarkkinan tukahduttamiseen, mutta poliisi onnistuu silti tasaiseen tahtiin.

– Poliisi pyrkii olemaan koko ajan läsnä. Ei se tekijöille mitenkään turvallista ole.

Läsnäolo tarkoittaa Helsingin poliisin tapauksessa jokaviikkoisia operaatioita.

– Ainakin Helsingin näkökulmasta yritämme viikoittain. Se on pyritty tuomaan jatkuvaksi toiminnaksi eikä ajoittaisiksi iskuiksi.

Tor-verkon huumeostot toimivat käytännössä kahdella tavalla. Ostaja ja myyjä sopivat myynti-ilmoituksen perusteella tapaamispaikan ja tekevät kaupat kasvotusten. Toisaalta myös virtuaalivaluutalla käytävä postimyynti on aiheuttanut ongelmia.

Yksittäisten myyjien kiinniottoa tärkeämpää olisi kaataa kokonaisia kauppapaikkoja ja myynti-ilmoitusten julkaisupalstoja, kuten Sipulikanava. Taannoin rikollisjengi Cannonball MC jäi kiinni massiivisen postimyynnin pyörittämisestä Silkkitie-nimisellä sivustolla.

Poliisi toivonee Sipulikanava-käräjistä edullista lopputulosta, mutta tuomion suuntaa on mahdoton ennustaa. Niinimäki sanoo, että poliisi voi nytkin yrittää sulkemisia.

– Se on yksi päämääristä silloin, kun vain onnistuu, mutta on aika haasteellista toteutettavaksi. Poliisi pyrkii siihen, mutta onko se sitten realismia? Aika näyttää.

Juttu jatkuu kuvan jälkeen.

Huumeidenkäyttäjät pyrkivät yleensä salaamaan henkilöllisyytensä postimyynnissä, jotteivät joutuisi oikeuteen rikoksista. Kuvituskuva. Jenni Gästgivar

Bisnekseen ilman rikoshistoriaa

Vaikka yksittäisten nettimyyjien välittämät määrät ovat pieniä, poliisi on toiminnasta huolissaan. Niinimäen mukaan huumeet ovat saatavilla nyt kaikkialla, minne posti kulkee. Ennen huumediileri piti tuntea henkilökohtaisesti.

– Aikaisempaa kontaktia tällaiseen maailmaan ei tarvitse olla. On ilmaantunut myös uusia myyjiä, joilla ei ole poliisin kanssa historiaa.

Tor-verkossa kaupattavat aineet noudattelevat muuta huumekauppaa. Tyypillisimpiä aineita ovat Niinimäen mukaan amfetamiini ja kannabis.

– Sitä pyritään myymään, mille on ostajia, rikoskomisario sanoo.

Huumeita tilaavat ihmiset pyrkivät peittämään omaa henkilöllisyyttään. Omaan kotiosoitteeseen tilaaminen on näyttöä, joka voi johtaa tuomioon asti.

Iltalehden tiedon mukaan yksi tällainen tapa on valheellisen tilauksen tekeminen naapurin nimiin. Juoni voi olla käytössä erityisesti omakotitaloalueilla, joissa postilaatikot ovat ulkona rivissä. Myös joissakin kerrostaloissa, esimerkiksi opiskelija-asunnoissa, voi olla avoimia postilaatikoita.

Huumeidenkäyttäjä seuraa ikkunasta postinjakajan tuloa ja menee sitten välittömästi käymään naapurin postilaatikolla. Näin naapuri ei missään vaiheessa tajua, että hänen osoitetietojaan käytetään laittomassa huumekaupassa.

– Idea on varmasti se, että rikosvastuuta pyritään välttämään. Sitä varmasti tekijät miettivät koko ajan, Niinimäki arvioi.

Juttu jatkuu kuvan jälkeen.

Kasvotusten asioivat huumekauppiaat ovat usein sekavia ja päihtyneitä. Iltalehti keskusteli toukokuussa amfetamiinia myyneen henkilön kanssa. IL

Epäilyttävästä käytöksestä tieto poliisille

Poliisin tietoon ei ole ruuhkaisessa Helsingissä tullut ilmiönomaisesti tällaisia tapauksia. Osaltaan se voi selittyä kerrostaloasumisella. Kyse voi kuitenkin olla siitä, että ihmiset eivät ymmärrä epäillä narkomaaninaapuriaan mainitun kaltaisesta toiminnasta.

– Tarkoittaako se sitten sitä, että he ovat saaneet haettua pakettinsa menestyksekkäästi? Uskon täysin ajatusmallina, että huumeita pyritään toimittamaan niin, että henkilöllisyys salataan mahdollisimman pitkälle.

Niinimäki toivoo, että mainitun kaltaisesta epäilyttävästä toiminnasta ilmoitettaisiin omalle paikallispoliisille. Huumeiden ostajat käyttävät jälkiensä peittelyyn myös muita keinoja, mutta niistä poliisi vaikenee.

– Kaikkea postia ei kanneta kotiin saakka. On muitakin tapoja vastaanottaa. Se on aihepiiri, jota en lähde kommentoimaan, ettei mene opetuksen puolelle.